google/wiki40b huggingface dataset:
Ραδιοφωνικός Σταθμός Αθηνών

Ιστορικό

Το 1920 είχαν αρχίσει ήδη οι προσπάθειες αναπτύξης ραδιοφωνικού σταθμού στην Ελλάδα, όμως δεν είχαν συνέχεια. Το φθινόπωρο του 1928 ο Χρίστος Τσιγγιρίδης, πωλητής ραδιοφώνων, ξεκινάει τον πρώτο ραδιοφωνικό σταθμό στην Ελλάδα και στα Βαλκάνια, με έδρα την Θεσσαλονίκη και εξέπεμπε στη Βόρεια Ελλάδα. Το 1929 ξεκίνησαν και οι προσπάθειες δημιουργίας δημόσιου ραδιοφωνικού σταθμού, που όμως δεν καρποφόρησαν.
Με την έλευση της Αυγουστινιανής δικτατορίας του 1936, εντείνονται οι προσπάθειες δημιουργίας ραδιοφωνικού σταθμού. Την ίδια χρονιά, ιδρύθηκε η Υπηρεσία Ραδιοφωνικών Εκπομπών (με τα αρχικά: ΥΡΕ). Η προσπάθεια της 4ης Αυγούστου είχε ως πρότυπο την Ναζιστική Γερμανία, η οποία είχε επενδύσει στο ραδιόφωνο σαν μέσο προπαγάνδας, αλλά και την Φασιστική Ιταλία, η οποία είχε ιδρύσει το 1924, την Ιταλική Ραδιοφωνία (σημερινή RAI).

Εκκίνηση εκπομπών

Στις 25 Μαρτίου του 1938 ο Βασιλεύς των Ελλήνων Γεώργιος Β΄ εγκαινιάζει τον πομπό των 14KW στα Νέα Λιόσια. Την ίδια ημέρα ξεκινάει τις πρώτες του εκπομπές, ο Ραδιοφωνικός Σταθμός Αθηνών, ενώ έβγαλε πλήρες πρόγραμμά στις 21 Μαΐου του ίδιου έτους. Πρώτη εκφωνήτρια ήταν η Αφροδίτη Λαουτάρη ενώ θρυλικό έγινε το σήμα του σταθμού, η βουκολική μελωδία, ο Τσοπανάκος, που έμεινε γνωστό ως τις ημέρες μας.

Ελληνοϊταλικός Πόλεμος

Κατά τη διάρκεια του ελληνοϊταλικού πόλεμου το ραδιόφωνο μετέδιδε πληροφορίες για τις συγκρούσεις και χρησιμοποιήθηκε για την κινητοποίηση της ελληνικής πλευράς. Λίγο πριν από την είσοδο των ναζιστικών στρατευμάτων στην Αθήνα, σε μια δραματική έκκληση ο εκφωνητής κάλεσε τους ακροατές να μην πιστεύουν το σταθμό που σε λίγο θα μετέδιδε ψέματα. Μετά την γερμανική εισβολή στην Ελλάδα, ο ΡΣΑ μετέδιδε τη γερμανικη προπαγάνδα, αν και το προσωπικό προσπαθούσε με κάθε τρόπο να το διακόπτει, προσποιούμενο τεχνικές δυσκολίες.

Μεταπολεμικά

Οι Γερμανοί, λίγο πριν αποχωρήσουν από την Αθήνα τον Οκτώβριο του 1944, προσπάθησαν να ανατινάξουν τους πομπούς του σταθμού στα Νέα Λιόσια, ωστόσο κατέστρεψαν μόνο έναν στους τρεις. Αυτό δεν εμπόδισε τον σταθμό να εκπέμψει πρόγραμμα την ημέρα της απελευθέρωσης, που ξεκίνησε με τον Εθνικό ύμνο. Το Εθνικό Ίδρυμα Ραδιοφωνίας (ΕΙΡ) που ιδρύθηκε στις 16 Ιουλίου 1945 και αντικατέστησε την κατοχική ΑΕΡΕ (Ανώνυμη Εταιρεία Ραδιοφωνικών Εκπομπών), λειτουργούσε πλέον τον σταθμό. Το 1952, στα πλαίσια αναδιοργάνωσης του ραδιοφώνου, μετονομάστηκε σε Πρώτο Πρόγραμμα.
Ευώνυμο Ερεχθηίδας

Ονομασία

Ο δήμος, πήρε το όνομά του πιθανώς από τον μυθικό επώνυμο ήρωα  Ευώνυμο, ο οποίος ήταν γιος της Γαίας και του Ουρανού ή γιος της Γαίας και του Κηφισού. Σύμφωνα με μια δεύτερη εκδοχή η ονομασία του δήμου προέρχεται από τις λέξεις «ευ» (αρχαία ελληνικά: εὖ) και «όνομα» (αρχαία ελληνικά: ὄνομα), οι οποίες σημαίνουν ότι είχε κυριολεκτικά «καλό όνομα», ενώ σύμφωνα με μια τελευταία εκδοχή η ονομασία προερχόταν από το φυτό «Ευώνυμον», (επιστημονική ονομασία: Euonymus europaeus).

Τοποθεσία του αρχαίου δήμου

Ο δήμος του Ευωνύμου, ήταν δήμος του Άστεως. Η θέση του δήμου βρισκόταν νότια του κυρίως οικισμού της αρχαίας Αθήνας και συνόρευε στα βόρεια με τον δήμο της Αλωπεκής, στα ανατολικά ακουμπούσε τους πρόποδες του όρους του Υμηττού, στα νότια συνόρευε με τον δήμο της Αιξωνής και στα δυτικά με τον δήμο του Αλιμούντος. Ο John S. Traill, χάρη σε σχετική επιγραφή που έχει ανευρεθεί, θεωρεί ως κέντρο του δήμου τη σημερινή περιοχή Τράχωνες, η οποία είναι συνοικία του Άνω Καλαμακίου και υπάγεται διοικητικά στον Δήμο Αλίμου, ενώ τμήματα του αρχαίου δήμου πιθανώς να περιλαμβάνονται επίσης σε τμήματα περιοχών, οι οποίες σήμερα υπάγονται διοικητικά στον Δήμο Αγίου Δημητρίου Αττικής, τον Δήμο Ηλιούπολης και τον Δήμο Ελληνικού - Αργυρούπολης.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Ερεχθηίδας φυλής, συμμετείχε με 10 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη (307/306 – 224/223 π.Χ.) και την τρίτη περίοδο (224/223 – 201/200 π.Χ.) ο δήμος αντιπροσωπευόταν με 12 βουλευτές στη Βουλή των 600. Κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι του Ευωνύμου

Ο δημότης του αρχαίου Ευωνύμου ονομαζόταν Ευωνυμεύς. Η περιοχή του Ευωνύμου κατοικούνταν τουλάχιστον από την μυκηναϊκή εποχή, σύμφωνα με λείψανα πολλών μυκηναϊκών τάφων που έχουν βρεθεί και από νεκρόπολη– νεκροταφείο της ύστερης γεωμετρικής εποχής.
Κομμένο Άρτας

Γεγονότα

Κατά τη διάρκεια της Γερμανική κατοχής το 1943 και ειδικότερα το πρωί της επομένης της εορτής της κοιμήσεως της Θεοτόκου, στις 16 Αυγούστου, το χωριό αυτό υπέστη μια ολοκληρωτική καταστροφή από τις γερμανικές κατοχικές δυνάμεις κατά την οποία σφαγιάσθηκε σχεδόν ο μισός πληθυσμός, 317 κάτοικοι, εκ των οποίων οι 97 ήταν μικρά παιδιά και 2 ιερείς. Στη συνέχεια ακολούθησε πυρπόληση όλων των οικιών από την οποία σώθηκαν μόνο δύο. Στη προσπάθεια να διαφύγουν τον όλεθρο οι υπόλοιποι κάτοικοι, 17 ακόμη εξ εκείνων πνίγηκαν στον ποταμό Άραχθο από ανατροπή υπερφορτωμένης λέμβου.
Το γεγονός εκείνο που προστέθηκε στις θηριωδίες του πολέμου, φέρεται στην νεότερη ελληνική ιστορία ως Σφαγή του Κομμένου.

Αθλητισμός

Οι ποδοσφαιρικες ομάδες του χωριού είναι ο Διαγόρας Κομμένου και ο ΠΑΣ Κομμενου 1943.
Μακεδονικός Αγών (1935)

Ο Μακεδονικός Αγών ήταν ελληνική εφημερίδα της Κατερίνης. 
Η εφημερίδα ιδρύθηκε το 1935. Η εφημερίδα ανήκε στον Χαράλαμπο Λεμονόπουλο και διευθυντής ήταν ο Πλάτωνας Λεμονόπουλος. Το 1938 η εφημερίδα ανέστειλε την κυκλοφορία της, αλλά το 1948 άρχισε να κυκλοφορεί και πάλι.
Babylon Berlin

Πλοκή

Η σειρά διαδραματίζεται στο Βερολίνο, το 1929, την εποχή της Δημοκρατίας της Βαϊμάρης. Ο αστυνομικός επιθεωρητής Γκέρεον Ρατ (Φόλκερ Μπρουχ)  έχει σταλεί στη γερμανική πρωτεύουσα από την Κολωνία προκειμένου να αποκαλύψει ένα δίκτυο εκβιαστών. Ο Ρατ πάσχει από διαταραχή μετατραυματικού στρες, που σχετίζεται με τις εμπειρίες του στον Α’ Παγκόσμιο Πόλεμο και το αίσθημα ενοχής για το γεγονός ότι ενώ αυτός επέστρεψε  ο αδερφός του χάθηκε στον πόλεμο, και προσπαθεί να κρύψει τις κρίσεις που παθαίνει παίρνοντας μορφίνη. Παράλληλα προσπαθεί να συμβιβάσει τη ρωμαιοκαθολική του πίστη με τη σχέση του με τη γυναίκα του αδερφού του. 
Στα κεντρικά της αστυνομίας στο Βερολίνο εργάζεται ως υπάλληλος η Σαρλότ Ρίττερ (Λιβ Λίζα Φρις). Η Ρίττερ μένει σε μια φτωχογειτονιά του Βέντινγκ και περιστασιακά εκδίδεται στο καμπαρέ Moka Efti. Όνειρό της είναι να γίνει η πρώτη γυναίκα ντετέκτιβ στο τμήμα ανθρωποκτονιών της αστυνομίας του Βερολίνου. Στα κεντρικά της αστυνομίας στο Βερολίνο βρίσκεται επίσης ο αρχιεπιθεωρητής Μπρούνο Βόλτερ (Πέτερ Κουρτ), ο οποίος εκμεταλλεύεται τη Σαρλότ από την οποία απαιτεί τις σεξουαλικές της υπηρεσίες και τη συνεργασία της προκειμένου να μάθει για ποιο λόγο βρίσκεται στο Βερολίνο ο Ρατ απειλώντας την ότι διαφορετικά θα τη διώξει από την αστυνομία. 
Ιδιοκτήτης του Moka Efti και επικεφαλής του οργανωμένου εγκλήματος στο Βερολίνο είναι ο Έντγκαρ ο Αρμένιος (Mišel Matičević) ο οποίος για δικούς του λόγους λειτουργεί ως προστάτης του Γκέρεον Ρατ. Στο Moka Efti τραγουδά με το ψευδώνυμο Nikoros η Σβετλάνα Σορόκινα, εμιγκρέ  Ρωσίδα κοντέσσα, (Severija Janušauskaitė) , που είναι ταυτόχρονα κατάσκοπος της σοβιετικής μυστικής υπηρεσίας και ερωμένη τόσο του Αλεξέι Καρντάκοφ (Ivan Shvedoff), επικεφαλής ενός τροτσκιστικού πυρήνα στο Βερολίνο, όσο και του βιομηχάνου Άλφρεντ Νίσσεν (Λαρς Άιντινγκερ), ενός ακροδεξιού βιομήχανου όπλων με δεσμούς με αξιωματικούς της Ράιχσβερ και των Φράικορπς, που σχεδιάζουν την ανατροπή της Δημοκρατίας της Βαϊμάρης. Η Σορόκινα με τη βοήθεια του Καρντάκοφ και των συντρόφων του χρησιμοποιεί ένα τρένο που μεταφέρει φυτοφάρμακα για λογαριασμό του Νίσσεν προκειμένου να μεταφέρει αρχικά στο Βερολίνο και στη συνέχεια στο Παρίσι το χρυσό της οικογένειάς της. Ο Καρντάκοφ δε γνωρίζει την αληθινή πρόθεσή της και πιστεύει ότι ο χρυσός αφού φτάσει στη γερμανική πρωτεύουσα θα σταλεί στην Κωνσταντινούπολη προκειμένου να ενισχύσει τον Τρότσκυ. Η Σορόκινα τον καταδίδει στο συνταγματάρχη Trochin (Denis Burgazliev), που είναι διπλωμάτης και αξιωματικός της σοβιετικής μυστικής υπηρεσίας στο Βερολίνο, ο οποίος δίνει εντολή για την εξόντωση του Καρντάκοφ και των συντρόφων του.
Γ΄ Εθνική ποδοσφαίρου ανδρών 1990-1991

Το πρωτάθλημα της Γ΄ Εθνικής ποδοσφαίρου ανδρών της περιόδου 1990-91 διεξήχθη σε δύο ομίλους με τη συμμετοχή 36 ομάδων. 
Με την ολοκλήρωση του πρωταθλήματος την άνοδο στην Β΄Εθνική εξασφάλισαν η Δόξα Βύρωνα, το Αιγάλεω, η Νάουσα και τα Τρίκαλα.
Στη Δ΄Εθνική υποβιβάστηκαν οι ομάδες: Ολυμπιακός Λουτρακίου, Εθνικός Αστέρας, Ηρόδοτος,  Αχαρναϊκός, Παναρκαδικός, Α.Σ. Λαμία, Οδυσσέας Κορδελιού, Αναγέννηση Καρδίτσας, Ασπίδα Ξάνθης και Κιλκισιακός.
Συναγωγή Μοναστηριωτών

Ιστορία

Η ιστορία της συναγωγής είναι συνδεδεμένη με αυτή της εβραϊκής κοινότητας της πόλης. Χτίστηκε χάρη σε δωρεές από εβραϊκές οικογένειες που κατάγονταν από το Μοναστήρι της σημερινής Βόρειας Μακεδονίας  και είχαν εγκατασταθεί στη πόλη στη διάρκεια της δεκαετίας του 1910. Ιδιαίτερη για την ανέγερση της συναγωγής ήταν η δωρεά της Ίντας Αροέστη στη μνήμη του συζύγου της Ισαάκ. Η θεμελίωση της συναγωγής έγινε το 1925 και οι εργασίες ολοκληρώθηκαν δύο χρόνια αργότερα. Η συναγωγή εγκαινιάστηκε το 1927 από τον τότε τοποτηρητή της Αρχιραβινείας Θεσσαλονίκης Χάιμ Ραφαέλ Χαμπίμπ.
Κατά την περίοδο της Κατοχής η συναγωγή αποτελούσε το κεντρικό σημείο του γκέτο που είχε δημιουργηθεί με εντολή των ναζιστικών δυνάμεων κατοχής. Μετά την εκτόπιση του συνόλου του εβραϊκού πληθυσμού από την πόλη το κτίριο της συναγωγής χρησιμοποίησε ο Ερυθρός Σταυρός ως αποθήκη. Εξαιτίας αυτού του γεγονότος αποφεύχθηκε η καταστροφή του και διατηρήθηκε σε καλή κατάσταση.
Τον Νοέμβριο του 1944, βρήκαν καταφύγιο στο κτίριο οι ελάχιστοι Εβραίοι που είχαν διασωθεί από το Ολοκαύτωμα. Εκεί πραγματοποιήθηκε συνέλευση και εκλέχτηκε διοικητικό συμβούλιο με σκοπό την οργάνωση της κοινότητας. Με την επιστροφή των ολιγάριθμων επιζώντων από τα ναζιστικά στρατόπεδα συγκέντρωσης, η εβραϊκή κοινότητα επανασυστάθηκε εκ νέου και η Συναγωγή Μοναστηριωτών αποτέλεσε την κεντρική συναγωγή του εβραϊκού πληθυσμού της πόλης.
Τον Ιούνιο του 1978, η Συναγωγή υπέστη σοβαρές καταστροφές από το μεγάλο σεισμό που έπληξε την πόλη της Θεσσαλονίκης και η λειτουργία της σταμάτησε μέχρι να ολοκληρωθούν οι εργασίες αναστήλωσης.
Μακίβα Μπους

Πολιτική καριέρα

Γεννήθηκε στις 20 Ιανουαρίου του 1955 και εκλέγεται συνεχώς μέλος της Νομοθετικής Συνέλευσης από το 1984 στην εκλογική περιφέρεια West Bay . Σήμερα είναι ο μακροβιότερος βουλευτής και αναφέρεται ως ο "Πατέρας της βουλής" ( "Father of the House").
Ο Μπους υπηρέτησε σε προηγούμενα εκτελεστικά συμβούλια (από το 2003 μετονομάστηκαν σε υπουργικά συμβούλια) και ήταν υπουργός υγείας και κοινωνικών υπηρεσιών την περίοδο 1992-94, υπουργός κοινοτικής ανάπτυξης, αθλητισμού, γυναικείων υποθέσεων , νεολαίας και πολιτισμού, το 1994-97, και υπουργός τουρισμού, περιβάλλοντος και μεταφορών το 2000-2001. Το Νοέμβριο του 2001 υπήρξε ιδρυτικό μέλος του Ενωμένου Δημοκρατικού Κόμματος. Υπηρέτησε ως αρχηγός κυβέρνησης (Leader of Government Business) από το 2001 ως το Μάιο του 2005. Υπηρέτησε στο αξίωμα για επιπλέον επτά μήνες, λόγω της αναβολής των εκλογών εξαιτίας του τυφώνα Ιβάν. Στις εκλογές του 2005 το κόμμα του ηττήθηκε και έγινε αντιπολίτευση, λόγω σκανδάλων διαφθοράς αλλά και της χαλαρής αντίδρασης της πολιτείας στον τυφώνα Ιβάν. Συνδέθηκε με την επίβλεψη 3.000 πολιτών που έγιναν μέσω της κυβέρνησης πολίτες των νησιών, κάτι που προκάλεσε οργή στη μεγαλύτερη μερίδα του πληθυσμού.

Πρωθυπουργός

Στις γενικές εκλογές, που διεξήχθησαν στις 20 Μαΐου του 2009 κέρδισε το Ενωμένο Δημοκρατικό Κόμμα της Αντιπολίτευσης, με σαρωτική νίκη (44,2% και 9 επί συνόλου 15 εδρών) έναντι του κυβερνώντος Προοδευτικού Λαϊκού Κινήματος (29,7% και 5 έδρες).Ο Μπους ορκίστηκε αρχηγός κυβερνήσεως στις 27 Μαΐου του 2009. Με το νέο Σύνταγμα να τίθεται σε ισχύ στις 6 Νοεμβρίου του 2009, ο Μπους ανέλαβε πρώτος πρωθυπουργός (Premier) στην ιστορία των νησιών.
Τον Απρίλιο του 2012 επιβεβαιώθηκε η ύπαρξη τριών διαφορετικών ερευνών για υποθέσεις διαφθοράς που σχετίζονταν με τον Μπους. Στις 11 Δεκεμβρίου του 2012 η αστυνομία της χώρας (Royal Cayman Islands Police Service - RCIPS) προχώρησε στην σύλληψη του Μπους με κατηγορίες για κατάχρηση κυβερνητικής πιστωτικής κάρτας και εισαγωγή εκρηκτικών υλών. Τον αντικατέστησε στην πρωθυπουργία η Τζουλιάνα Ο' Κόνορ-Κόνολι.
Καρπούζι

Ιστορία

Το καρπούζι εμφανίζεται σε ιερογλυφικά της Αρχαίας Αιγύπτου. Τον 10ο αιώνα μ.Χ. καλλιεργείται στην Κίνα και τον 13ο αιώνα εμφανίζεται στην Ευρώπη. Η ελληνική λέξη για τον καρπό είναι «υδροπέπων» (αντίστοιχα στην αγγλική γλώσσα water-melon). Η λέξη «καρπούζι» προέρχεται από την αντίστοιχη τουρκική karpuz, η οποία ανάγεται στην περσική xarbuz(a).  Στην Κύπρο δε, χρησιμοποιείται και η αραβική ονομασία παττίχα.

Κατανάλωση

Στην Ελλάδα ωριμάζει το καλοκαίρι και είναι ένα από τα πιο δροσιστικά καλοκαιρινά φρούτα, ιδανικό για κατανάλωση σε φέτες ή σε φρουτοσαλάτες. Μπορεί επίσης να χτυπηθεί στο μπλέντερ και να γίνει γρανίτα ή αναψυκτικό, με ή χωρίς την προσθήκη μικρής ποσότητας αλκοόλ. Μπορεί επίσης να γίνει και φρουτ-παντς, κόβοντάς το στη μέση, αδειάζοντας το ένα μισό και ξαναγεμίζοντάς το με το αλεσμένο περιεχόμενο συν ένα μπουκάλι βότκα και παγάκια. Σε αρκετά σημεία της Ελλάδας με το φλοιό του καρπουζιού παρασκευάζουν γλυκό του κουταλιού.
Επειδή η επιλογή του καρπουζιού είναι δύσκολη για τους περισσότερους, τυπική εικόνα από λαϊκή αγορά στην Ελλάδα είναι η «διαφήμιση» του πωλητή των καρπουζιών με δυνατή φωνή: «Καρπούζι με το μαχαίρι», «Όλα τα σφάζω, όλα τα μαχαιρώνω» (εννοώντας ότι προτίθεται να κόψει κομμάτι του καρπουζιού για να δει ο αγοραστής την ποιότητα), ή «με τη βούλα», εννοώντας την εγγυημένη ποιότητα του φρούτου.
Στην περίπτωση που δεν υπάρχει η δυνατότητα ή η διάθεση για να κοπεί το καρπούζι, πολλοί καταφεύγουν σε έλεγχο που γίνεται χτυπώντας το ελαφρά περίπου στη μέση: υποτίθεται ότι αν το καρπούζι κάνει έναν κούφιο, «καμπανιστό» ήχο είναι καλής ποιότητας, ενώ αν ο ήχος είναι συμπαγής, δεν θεωρείται ώριμο και η αγορά αποφεύγεται. Καθώς ο τρόπος αυτός είναι επισφαλής, μερικές φορές όταν το φρούτο δεν αποδειχτεί ικανοποιητικής ποιότητας ακούγεται η φράση «μάπα το καρπούζι» (η φράση αυτή χρησιμοποιείται και μεταφορικά), δηλαδή ότι είναι εσωτερικά άσπρο (άγουρο) ή άγλυκο σαν λάχανο (μάπα).

Συστατικά

Ένα καρπούζι περιέχει ζάχαρη σε ποσοστό γύρω στο 6% και νερό κατά 91% κατά βάρος. Όπως και πολλά άλλα φρούτα, περιέχει βιταμίνη C.
Το αμινοξύ κιτρουλίνη απομονώθηκε για πρώτη φορά από το καρπούζι και αναλύθηκε. Τα καρπούζια περιέχουν μεγάλο ποσοστό κιτρουλίνης και έπειτα από την κατανάλωση αρκετών χιλιογράμμων, υψηλή συγκέντρωση μετριέται στο πλάσμα του αίματος. Αυτή μπορεί εσφαλμένα να αποδοθεί σε κιτρουλιναιμία ή σε άλλες διαταραχές του κύκλου της ουρίας.
Είναι ελαφρώς διουρητικό και περιέχει καροτινοειδή σε μεγάλες ποσότητες. Το καρπούζι με κόκκινη σάρκα είναι σημαντική πηγή σε λυκοπένιο. Τελευταίες έρευνες δείχνουν ότι η κατανάλωση καρπουζιού μπορεί να έχει αποτελέσματα εναντίον της υπέρτασης.
Ηλίας Κουσκουβέλης

Ο Ηλίας Κουσκουβέλης είναι καθηγητής Διεθνών Σχέσεων στο Τμήμα Διεθνών και Ευρωπαϊκών Σπουδών του Πανεπιστημίου Μακεδονίας.
Το ερευνητικό, διδακτικό και συγγραφικό του έργο αφορά τις Διεθνείς Σχέσεις, τη Διαχείριση Κρίσεων και τις Διαπραγματεύσεις, την Ευρωπαϊκή Ολοκλήρωση την Στρατηγική και ειδικότερα τον τομέα της Πυρηνικής Στρατηγικής, την εξωτερική πολιτική. Έχει ασχοληθεί με ζητήματα τόσο της Ελληνικής, όσο και της Κυπριακής Εξωτερικής πολιτικής και έχει συγγράψει και επιμεληθεί βιβλία στα ελληνικά και τα αγγλικά, ενώ έχει δημοσιεύσει σε έγκριτα ελληνικά και διεθνή επιστημονικά περιοδικά για θέματα που άπτονται των ερευνητικών του ενδιαφερόντων.
Στο παρελθόν έχει διατελέσει Αντιπρύτανης Ακαδημαϊκών Υποθέσεων (2004-2006) και Πρύτανης του Πανεπιστημίου Μακεδονίας (2006-2010), ενώ πρόσφατα εξελέγη Κοσμήτορας της Σχολής Κοινωνικών, Ανθρωπιστικών Επιστημών και Τεχνών στο ίδιο Πανεπιστήμιο. Διευθύνει, επίσης, το Εργαστήριο για τη Μελέτη και την Έρευνα των Διεθνών Σχέσεων και της Ευρωπαϊκής Ολοκλήρωσης στο Πανεπιστήμιο Μακεδονίας.
Έχει εργαστεί ως ερευνητής στο Πανεπιστήμιο Washington, Seattle, ΗΠΑ, για το Κέντρο Διεθνούς Δικαίου της Θάλασσας και Αέρα στο Πανεπιστήμιο της Nantes, Γαλλία, για το Νομικό Τμήμα Διαστημικών Υποθέσεων και το Τμήμα Πολιτικών Υποθέσεων Συμβουλίου Ασφαλείας στον ΟΗΕ, στο Υπουργείο Προεδρίας από το 1992-1994 και ως εμπειρογνώμων με τη 12η Διεύθυνση Ευρωπαϊκών Κοινοτήτων στην Ελλάδα το 1992.
Εκτός της ακαδημαϊκής του δραστηριότητας συμμετείχε ως εκπρόσωπος της Ελλάδας στην Επιτροπή Διεθνών Σχέσεων του Ευρωπαϊκού Οργανισμού Διαστήματος, διετέλεσε μέλος του Επιστημονικού Συμβουλίου της Διπλωματικής Ακαδημίας του Υπουργείου Εξωτερικών, εξωκοινοβουλευτικό μέλος του Εθνικού Συμβουλίου Εξωτερικής Πολιτικής, και μέλος του Επιστημονικού Συμβουλίου του Ινστιτούτου Αμυντικών Αναλύσεων.
Το 2011 τιμήθηκε για την προσφορά του από τη Γαλλική Δημοκρατία με το παράσημο του Ακαδημαϊκού Φοίνικα.
Ανώτατη Σχολή Τουριστικής Εκπαίδευσης Ρόδου

Προϋποθέσεις φοίτησης

Οι προϋποθέσεις φοίτησης και η διαδικασία εισαγωγής ορίζονται από το Υπουργείο Εθνικής Παιδείας και Θρησκευμάτων ανάλογα με το εκάστοτε ισχύον Εθνικό Σύστημα Εισαγωγής στην Τριτοβάθμια Εκπαίδευση, τα δε μαθήματα επιλογής που θα πρέπει ο υποψήφιος να δηλώσει για να εξετασθεί πανελλαδικά, εκτός των άλλων, είναι μία Ξένη Γλώσσα και το μάθημα Αρχές Οικονομικής Θεωρίας (ΑΟΘ).
Ιούλιος Ερνέστος του Ντάνενμπεργκ

Βιογραφικό

Ήταν ο πρωτότοκος γιος του Ερρίκου Ζ' πρίγκιπα του Ντάνενμπεργκ και της Ούρσουλας των Άνχαλτ, κόρης του Φραγκίσκου Α' δούκα του Σαχ-Λάουενμπουργκ.
Όταν ο πατέρας του απεβίωσε το 1598, τον διαδέχθηκε στο Ντάνενμπεργκ και το Χιτσάκερ. Ο ίδιος απεβίωσε το 1636, χωρίς άρρενα τέκνα (που να επέζησαν της ενηλικίωσης) και έτσι τον διαδέχθηκε ο νεότερος αδελφός του Αύγουστος Β'.
Μεσιέ 3

Ιστορικό

Το Μεσιέ 3 ανακαλύφθηκε από το Σαρλ Μεσιέ το 1764. Είναι το πρώτο αντικείμενο που ανακάλυψε. Ο Ουίλιαμ Χέρσελ ήταν ο πρώτος που το ανέλυσε σε άστρα το 1784.

Χαρακτηριστικά

Το Μεσιέ 3 είναι ένα από τα μεγαλύτερα και λαμπρότερα σφαιρωτά σμήνη, καθώς αποτελείται από περίπου 500.000 άστρα. Έχει απόλυτο μέγεθος περίπου -8,93 ή είναι περίπου 3 εκατομμύρια φορές λαμπρότερο από τον Ήλιο. Η διάμετρός του είναι περίπου 180 έτη φωτός, ενώ η παλιρροϊκή σφαίρα επιρροής του σμήνους, πέρα από την οποία τα άστρα απομακρύνονται από το σμήνος, έχει διάμετρο περίπου 760 έτη φωτός. Επιπλέον το Μ3 έχει ένα συμπιεσμένο πυκνό πυρήνα με διάμετρο περίπου 11 έτη φωτός, σχετικά μεγάλη για σφαιρικό σμήνος, ενώ η μισή μάζα του είναι συγκεντρωμένη σε διάμετρο 22 έτη φωτός.

Μέλη

Τα λαμπρότερα μέλη του Μ3 έχουν μέγεθος περίπου φαινόμενο μέγεθος +12,7, ενώ οι γίγαντες έχουν μέγεθος + 15,7, και τα 25 λαμπρότερα άστρα έχουν μέσο όρο +14,23. Περίπου 44.500 μέλη έχουν μέγεθος μεγαλύτερο από +22,5.
Επιπλέον, το Μ3 είναι πολύ πλούσιο σε μεταβλητούς αστέρες: περίπου 280 έχουν ανιχνευτεί και οι περίοδοι έχουν καθοριστεί σε περίπου 185 από αυτούς, τους περισσότερους από κάθε όλο σμήνος στο Γαλαξία μας. Από αυτούς περίπου 170 είναι μεταβλητοί τύπου RR Λυρας, γνωστοί και ως «μεταβλητοί του σμήνους», που χρησιμοποιούνται ως πρότυπα κηρία για την μέτρηση της απόστασης του σμήνους.
Το Μ3, επίσης, αποτελείται από σχετικά πολλά άστρα γνωστά και ως «blue stragglers», δηλαδή μπλε άστρα κύριας ακολουθίας που φαίνονται πολύ νεότερα από ότι είναι η μέση ηλικία του σμήνους. Τα πρώτα άστρα αυτού του είδους ανακαλύφθηκαν το 1953 σε φωτογραφίες από το αστεροσκοπείο του Πάλομαρ και αποτελούσαν για πολύ καιρό μυστήριο. Η πιο πιθανή εξήγηση είναι ότι αυτά τα άστρα στερήθηκαν τα εξώτερα, ψυχρότερα στρώματά τους κατά τη διάρκεια στενών επαφών μεταξύ άστρων που συμβαίνουν περιστασιακά στα σφαιρωτά σμήνη.

Τροχιά

Το Μεσιέ 3 βρίσκεται στην άλω του Γαλαξία, σε απόσταση περίπου 40.000 ετών φωτός από το γαλαξιακό κέντρο. Κινείται σε μία τροχιά με μορφή κουτιού με εκκεντρότητα περίπου 0,55, που το φέρνει σε απόσταση μέχρι 66.000 έτη φωτός από το γαλαξιακό κέντρο.
Μπρούνο Γκαντς

Τα πρώτα χρόνια

Ο Γκαντς γεννήθηκε το 1941 στη Ζυρίχη, από Ελβετό πατέρα και μητέρα ιταλικής καταγωγής. Ως έφηβος παράτησε το σχολείο για να παρακολουθήσει μαθήματα υποκριτικής, ενώ εργαζόταν σε βιβλιοπωλείο.
Το κινηματογραφικό ντεμπούτο του Γκαντς πραγματοποιήθηκε το 1960 με την ταινία Der Herr mit der schwarzen Melone. Σύντομα, όμως, επικεντρώθηκε στο θέατρο. Άρχισε να συνεργάζεται με τον Πέτερ Στάιν, συμμετέχοντας στα έργα Τορκουάτο Τάσσο (1969) του Γκαίτε, Βάκχαι (1973) του Ευριπίδη, Παραθεριστές (1973) του Μαξίμ Γκόρκι και άλλα. Με τις παραστάσεις αυτές, αλλά και με το έργο του Τόμας Μπέρνχαρντ Ο αδαής και ο παράφρων (1972), ο Γκαντς αναγνωρίστηκε ως ένας αξιόλογος θεατρικός ηθοποιός και το 1973 ανακηρύχθηκε ως ο Καλύτερος Ηθοποιός της χρονιάς από το περιοδικό Theater heute.

Η αναγνώριση στον κινηματογράφο

Στα τέλη της δεκαετίας του 1970 ο Γκαντς άρχισε να παίζει σε ορισμένες σημαντικές ταινίες, όπως οι Ένας Αμερικανός Φίλος (1977) του Βιμ Βέντερς και Νοσφεράτου: Ο Δράκουλας της Νύχτας (1979) του Βέρνερ Χέρτσογκ. Το 1978 πραγματοποίησε την πρώτη του εμφάνιση σε αγγλόφωνη ταινία, στο Ανθρωποκυνηγητό σε δύο ηπείρους (1978) του Φράνκλιν Τζ. Σάφνερ, όπου συμπρωταγωνίστησε με τους Λόρενς Ολίβιε και Γκρέγκορι Πεκ.
Το 1987 ο Γκαντς πρωταγωνίστησε στην ταινία Τα φτερά του έρωτα, σε σκηνοθεσία του Βιμ Βέντερς, στην οποία παρέδωσε μία από τις καλύτερες ερμηνείες του. Αργότερα, επανέλαβε τον ίδιο ρόλο στο σίκουελ Τόσο μακριά, τόσο κοντά! (1993). Η επόμενη μεγάλη του ταινία ήταν η Μία αιωνιότητα και μία ημέρα του Θόδωρου Αγγελόπουλου, η οποία βραβεύτηκε με τον Χρυσό Φοίνικα στο Διεθνές Φεστιβάλ Κινηματογράφου των Καννών. Ακολούθησε η ιταλική Ψωμί και τουλίπες (2000) του Σίλβιο Σολντίνι, για την οποία ο Γκαντς κέρδισε το Νταβίντ ντι Ντονατέλλο Α΄ Ανδρικού Ρόλου.
Το 2000 ο Γκαντς έπαιξε στην παράσταση Φάουστ σε σκηνοθεσία του Πέτερ Στάιν, μια από τις σπάνιες φορές που έχει παρουσιαστεί ολόκληρο το έργο του Γκαίτε. Η συνολική διάρκεια ήταν περίπου δεκαπέντε ώρες. Ο ίδιος το έχει χαρακτηρίσει ως «το μεγαλύτερο θεατρικό εγχείρημα στο οποίο έχω πάρει ποτέ μέρος».

Από την Πτώση και έπειτα

Το 2004 ο Γκαντς ενσάρκωσε τον Αδόλφο Χίτλερ στην ταινία Η Πτώση του Όλιβερ Χιρσμπίγκελ. Μελέτησε συστηματικά διάφορα ντοκουμέντα και η ερμηνεία του έγινε δεκτή διεθνώς με εξαιρετικά σχόλια. Ωστόσο, δέχθηκε επίσης κριτική για την επιλογή του και, όπως έχει δηλώσει σε συνέντευξή του, ο ρόλος αυτός τον στοίχειωνε για καιρό. Το ίδιο έτος συμμετείχε και στην ταινία Ο άνθρωπος της Μαντζουρίας.
Το 2008 ο Γκαντς εμφανίστηκε σε δύο ταινίες με υποψηφιότητες στα 81α Βραβεία Αμερικανικής Ακαδημίας Κινηματογράφου, τις Σφραγισμένα χείλη και Το σύμπλεγμα Baader Meinhof. Μερικές από τις πιο πρόσφατες ταινίες του είναι οι Ο άγνωστος (2011), Ο συνήγορος (2013), Χάιντι (2015), Γράμμα από το παρελθόν (2015) και Το πάρτι (2017).

Προσωπική ζωή

Ο Γκαντς διέθετε διαμερίσματα, εκτός από τη γενέτειρά του, στο Βερολίνο και τη Βενετία.
Το καλοκαίρι του 2018, ο Γκαντς διαγνώστηκε με καρκίνο του παχέος εντέρου. Στις 16 Φεβρουαρίου 2019, βρέθηκε νεκρός στο σπίτι του στη Ζυρίχη.
Ισμαέλ Μπα

Καριέρα

Ο Ισμαήλ Μπα αγωνίστηκε κατά σειρά στις Α.Ο. Skoda Ξάνθη, Άρη Θεσσαλονίκης, Α.Ο. Skoda Ξάνθη, ΑΕΚ Λάρνακας, Ομόνοια Λευκωσίας, ΑΕΠ Πάφου και Ατρόμητο Γεροσκήπου.
Το 1997 και το 2000 ήταν διεθνής με την Εθνική Σενεγάλης.
Νικοποιός

Νικοποιός είναι εικονογραφικός τύπος της Παναγίας κατά τον οποίο εικονίζεται κατενώπιον και έχοντας μπροστά στο στήθος της, επίσης κατενώπιον, εικονιζόμενο μικρό Χριστό.

Ονομασία εικονογραφικού τύπου

Η ονομασία αυτόυ του εικονογραφικού τύπου προέρχεται από την πίστη στο πρόσωπο της Παναγίας, πως θα νικήσει τους κατά καιρούς πολέμιους του Βυζαντίου. Η εικόνα θεωρείτο προστάτης του κράτους και του στρατού και τιμώνταν αναλόγως της Οδηγήτριας, φερόταν ως λάβαρο και είχε αναρτηθεί στις πύλες της βυζαντινής πρωτεύουσας.

Διάδοση εικονογραφικού τύπου

Από τον 6ο αιώνα ο τύπος απαντά σε βυζαντινές σφραγίδες και βυζαντινά νομίσματα λαμβάνοντας τη θέση της Θεάς Νίκης. Όπως η Νίκη είχε ασπίδα στα χέρια της έτσι και η Παναγία κρατάει ασπιδοειδή δίσκο, δηλαδή σε μετάλλιο (imago clipeata) τον Χριστό, ο οποίος χαρίζει τη νίκη. Αργότερα σε νομίσματα του Μιχαήλ Δούκα και του Νικηφόρου Βοτανειάτη βρίσκουμε την Θεομήτορα ονομαζόμενη ΝΙΚΟΠΟΙΟΣ. Τέλος σε τοιχογραφίες ως Νικοποιός εντοπίζεται σε εκκλησίες της Καππαδοκίας, στην Τουτένισα της Σερβίας, στη Ρωσία.